LV Eiropas Savienības Oficiālais Vēstnesis C 169/12

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 169/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“FAGIOLI BIANCHI DI ROTONDA”

EK Nr.: IT-PDO-0005-0683-25.02.2008

AĢIN ( ) ACVN ( X )

1. Nosaukums:

“Fagioli Bianchi di Rotonda”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā III pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar aizsargātu cilmes vietas nosaukumu (ACVN) “Fagioli Bianchi di Rotonda” apzīmē pupiņas, kas pieder pie Phaseolus Vulgaris. L. sugas Fagiolo Bianco, Tondino vai Poverello Bianco ekotipiem. Piedāvājot tirgū “Fagioli Bianchi di Rotonda” svaigas pupiņas pākstīs, tām jābūt ar turpmāk minētām īpašībām. Pāksts: maksimālais garums 20 cm, maksimālais platums 20 mm; krāsa: balta ar gaiši dzeltenu vai ziloņkaula krāsas nokrāsu; vaskaina pāksts ar svaigu, veselīgu, pilnīgu un tīru izskatu, gandrīz pilnībā bez jebkādiem redzamiem svešķermeņiem, bez svešas smaržas un/vai garšas, bez ārēja mitruma. Piedāvājot tirgū “Fagioli Bianchi di Rotonda” sausus pupiņu graudus, tiem jābūt ar šādām īpašībām. Grauds: maksimālais garums 18 mm, maksimālais platums 15 mm; bez lāsumiem, baltā krāsā, mēreni spīdīgs; kubveidīga vai apaļa forma; svars 100 graudiem: ne lielāks par 90 g; graudam jābūt tīram, gandrīz pilnībā bez jebkādiem redzamiem svešķermeņiem, bez svešas smaržas un/vai garšas, bez ārēja mitruma. Mitruma saturs svaigam graudam ne mazāks par 60 % un sausam graudam ne mazāks par 10 %. Proteīnu saturam svaigā graudā jābūt 9 % vai vairāk (nemainītā stāvoklī) un sausā graudā – 24 % vai vairāk (sausnā). Graudapvalka procentuālais daudzums nevar būt lielāks par 6 % no kopsvara.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visus “Fagioli Bianchi di Rotonda” ražošanas posmus pilnībā veic 4. punktā noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

ACVN “Fagioli Bianchi di Rotonda” nodod patērēšanai šāda veida iepakojumos:

— svaigos produktus laiž apgrozībā šādos slēgtos iepakojumos: tīklotos maisos ar svaru līdz 10 kg, kastēs ar svaru līdz 15 kg,

— sausos produktus laiž apgrozībā šādos slēgtos iepakojumos: kartona kastēs, džutas vai citu pārstrādājamu materiālu maisos ar svaru līdz 5 kg.

3.7. Īpaši noteikumi marķēšanai:

Uz iepakojuma etiķetes skaidrā un salasāmā drukā jānorāda šādi dati: “Fagioli Bianchi di Rotonda” un “denominazione di origine protetta” (aizsargāts cilmes vietas nosaukums), kā arī akronīms DOP, izmantojot burtus, kuru lielums pārsniedz pārējo uz etiķetes esošo norāžu burtu lielumu; iepakotāja vai ražotāja vārds un uzvārds vai nosaukums, uzņēmuma nosaukums un adrese; iesaiņojumā esošā produkta daudzums, ko izsaka saskaņā ar spēkā esošajiem noteikumiem; turpmāk norādītais produkta logotips. Aizliegts pievienot jebkādu citu apzīmējumu, kas nav paredzēts noteikumos, tostarp šādus apzīmējumus: “tipo, gusto, uso, selezionato, scelto” (tips, garša, lietojums, atlasīts, izmeklēts) un tamlīdzīgi. Tomēr ir atļauts izmantot norādes, kurās ir atsauce uz uzņēmumiem, vārdiem un uzvārdiem vai nosaukumiem, firmām vai privātiem zīmoliem, ja vien tie nav ar cildinošu nozīmi vai tādi, kas var maldināt patērētāju. Šie apzīmējumi var būt uz etiķetes ar nosacījumu, ka burtu augstums un platums nav lielāks par pusi no to burtu lieluma, kas izmantoti aizsargāta cilmes vietas nosaukuma apzīmējumam.

4. Precīza ģeogrāfiskā apgabala definīcija:

ACVN “Fagioli Bianchi di Rotonda” ražošanas apgabals ir visa apūdeņotas zemes zonas teritorija tajā Merkura (Mercure) ielejas daļā, kas atrodas Bazilikatas reģiona pusē, un tajā iekļautas šādas Potencas (Potenza) provinces pašvaldības: Rotonda, Viggianello, Castelluccio Superiore un Castelluccio Inferiore.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Kalnu apskauti, “Fagioli Bianchi di Rotonda” audzēšanas lauki atrodas Merkura ielejā, kas izveidojusies no kvartāra perioda ezera. Tāpēc tajos esošajām augsnēm ir aluviāla izcelsme, tās ir smilšainas un dūņaini mālainas, aukstas, dziļas un auglīgas, ar labu siltumvadāmību un ar lielu ūdensietilpību, bagātas ar slāpekli un sēru, un nav kaļķainas. Audzēšanas zonai raksturīga mērena temperatūra, kas īslaicīgi pārsniedz 20 °C tikai jūlijā, kad ir sējas laiks. Klimats ir lielākoties maigs, kam raksturīga ne visai augsta temperatūra ražas periodā un tādas diennakts temperatūras izmaiņu amplitūdas, kas veicina apputeksnēšanos un graudu pavairošanos. Laika posmā no oktobra līdz maijam bagātīgi līst. Teritorija ir labi apgādāta ar tīru, svaigu ūdeni, kas iztek no Pollīno (Pollino) nacionālā parka avotiem.

Lauksaimniecības kultūru audzēšanas paņēmieniem, kas tiek izmantoti “Fagioli Bianchi di Rotonda” ražošanā, raksturīga būtiska cilvēka līdzdalības nepieciešamība ražošanas procesos un Merkura ielejai raksturīgu materiālu izmantošana, piemēram, pupiņu augu atbalstīšanai izmanto tikai mietiņus, kas ražoti no kastaņkoka, kura izcelsme ir minētajā ielejā. “Fagioli Bianchi di Rotonda” audzēšanā gadu gaitā izmanto vienus un tos pašus paņēmienus, un tie iekļauj vairākas darbības, ko veic pilnībā ar rokām, piemēram, pupiņu ložņaugu balstu konstrukciju izgatavošana, kaplēšana un ražas novākšana. Pupiņu augu balstu konstrukcijām izmanto dažāda izmēra kastaņkoka mietiņus atkarībā no pupiņu ložņaugu audzēšanai izmantotās sistēmas (“a postarella” vai “a rete”).

5.2. Produkta specifika:

“Fagioli Bianchi di Rotonda” galvenās kvalitātes īpašības ir liels proteīnu saturs graudā, ļoti plāns graudapvalks un pilnībā baltas pākstis ar lieliem graudiem, kuriem raksturīga apaļa vai ovāla forma, bez lāsumiem.

Tā kā pupiņās ir daudz proteīnu, tās agrāk bija ierastais patēriņa produkts minētajā ražošanas apgabalā, un tās pat dēvēja par “nabago gaļu”, jo pupiņas bija lēts augu proteīnu avots ikdienas uzturā. “Fagioli di Rotonda” ir īpaši iecienīti dārzeņi kulinārijas izstrādājumu pagatavošanai arī tāpēc, ka to graudiem ir plāns apvalks, kā dēļ tos var ievērojami ātrāk pagatavot, un to pākstīm nav lāsumu, kas ir cita būtiska patērētāju atzinīgi novērtēta raksturīga īpašība, jo pagatavošanai izmantotais ūdens tiek mazāk krāsots.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Fagioli Bianchi di Rotonda” galvenās raksturīgās īpašības, kas izceļ šā produkta kvalitāti, proti, lielais proteīnu daudzums graudā, graudapvalka procentuāli nelielais daudzums pret kopsvaru (minēts Bari Nacionālā pētniecības centra rakstos, kas publicēti “Gli agro-ecotipi di fagioli della Basilicata”) un krāsa bez lāsumiem, veidojās reģiona īpašo klimatisko apstākļu ietekmē, un šo apstākļu kopums veicināja šā produkta izplatību. “Fagioli Bianchi di Rotonda” audzēšanas zemju bagātība ar slāpekli un sēru, kā arī kaļķu trūkums, tieši ietekmē to, ka graudiem veidojas bagātīgs proteīnu saturs un ļoti plāns apvalks. Lauksaimnieki ir vienmēr varējuši pienācīgi apūdeņot laukus, jo teritorija ir labi apgādāta ar ūdeni. Pietiekamās ūdens rezerves teritorijā veicina ne tikai cietes uzkrāšanos pupiņās, bet arī to miziņas biezuma samazināšanos. Merkura ielejā izmantotā īpašā ražošanas sistēma ļoti atšķiras no tām, ko izmanto citur Itālijā: tā atvieglo ne tikai ražas novākšanu, bet arī nodrošina labu vēdināšanu, tādējādi novēršot mitruma veidošanos starp dobēm; pākstis ir ļoti jutīgas pret šo mitrumu, kura dēļ tās var nobrūnināties vai uz tām var rasties plankumi. Pollīno reģiona vēsturē un gastronomijā “Fagioli Bianchi di Rotonda” ir būtisks zīmols. Ēdienus, kuru pamatā ir pupiņas, joprojām patērē ģimenēs un tos tagad piedāvā arī restorānos un lauku tūrismu vietās, kā arī sagre (svētkos), tostarp “Sagra del Fagiolo Bianco di Rotonda”, kuri notiek divdesmito reizi. Šie svētki katru gadu Pollīno nacionālajā parkā Rotondā pulcina vairākus tūkstošus cilvēku, un tie ir lielisks pierādījums tam, ka pastāv spēcīga saikne starp šo produktu un teritoriju, kurā to ražo. “Fagioli Bianchi di Rotonda” tiek celts galdā it visur un jo īpaši vietējos un reģiona augstas klases restorānos, un tā reputāciju labi apstiprina nozīmīgā vieta, kāda tam atvēlēta dažādās televīzijas programmās, specializētos apskatos un pavārgrāmatās. “Fagioli Bianchi di Rotonda” 2004. gadā ir ierakstīts Bazilikatas reģiona tradicionālo produktu sarakstā.

Atsauce uz specifikācijas publikāciju:

Valdība ir uzsākusi valsts iebildumu procedūru, 2008. gada 9. janvārī publicējot Itālijas Republikas Oficiālā Vēstneša 7. numurā aizsargāta cilmes vietas nosaukuma “Fagioli Bianchi di Rotonda” atzīšanas pieteikumu. Ražošanas specifikācijas konsolidētā versija ir pieejama šādā tīmekļa vietnē:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

vai

tieši atverot Lauksaimniecības, pārtikas produktu un mežsaimniecības politikas ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all’esame dell’UE [regolamento (CE) n. 510/2006]”.

(1) OV L 93, 31.3.2006., 12. lpp.